Բլենոռեա

Բլենոռեա (՝ լորձ, ՝ հոսում եմ), աչքի լորձաթաղանթի (շաղկապենու) վարակիչ հիվանդություն, բնորոշ է առատ արտադրությունը։ Հարուցիչը հիմնականում գոնոկոկերն են։ Բլենոռեայի ժամանակ կոպերն այտուցվում, պնդանում և կարմրում են, իսկ ուժեղ այտուցվելիս կոպի մաշկը գունատվում է։ Դեղին թարախային արտադրությունը, կուտակվելով կոպի տակ, ստորին կոպի եզրով թափվում է մաշկին։

Տեսակներ 
Լինում է նորածինների, մանկական և մեծահասակների բլենոռեա։ Նորածինները բլենոռեայով վարակվում են ծննդաբերության ժամանակ՝ գոնոռեայով հիվանդ մորից՝ սանհիգիենային կանոնները չպահպանելու դեպքում։ Մեծահասակները վարակվում են կեղտոտ ձեռքերի միջոցով։ Սկզբում ախտահարվում է 1 աչքի լորձաթաղանթը։ Աչքի լորձաթաղանթի բորբոքման ախտանշանների դեպքում պետք է անհապաղ դիմել ակնաբույժի։ Ժամանակին բուժելիս երեխաներն առողջանում են 3-5, մեծահասակները՝ 8-12 օրում, ընդ որում՝ բարդություններ հազվադեպ են լինում։ Չի կարելի վնասված աչքին վիրակապ դնել, որը կնպաստի վարակի հարուցչի տարածմանը։

Կանխարգելում 
Կանխարգելումը պայքարն է մոր միզասեռական ուղիների գոնոռեայի դեմ։ Ծնվելուց անմիջապես հետո նորածինների երկու աչքերի կոպերին կաթեցնում են արծաթե նիտրատի (լյապիս) կամ պենիցիլլինի 2% լուծույթի մեկական կաթիլ, մեծահասակների համար՝ անձնական հիգիենայի կանոնների պահպանում։ Միակողմանի պրոցեսի դեպքում շատ կարևոր է երկրորդ աչքի հիվանդության կանխումը, որի համար առողջ աչքին դրվում է ժամացույցի ապակիով հերմետիկ կապիչ, որի եզրերը սոսնձված են կպչուն սոսնձով։

Աչքի հիվանդություններ
Հիվանդություններ այբբենական կարգով